กสิกรประเมินยาแรงรัฐบาลหนุนกู้บ้านพุ่ง
สินเชื่อบ้าน 0% นาน 2 ปีของรัฐบาลออกฤทธิ์ ลูกค้าแห่โอนไตรมาส 2
19 ส.ค. 2554

สินเชื่อบ้าน 0% นาน 2 ปีของรัฐบาลออกฤทธิ์ ลูกค้าแห่โอนไตรมาส 2
ศูนย์วิจัยกสิกรไทย ประเมินว่า ยอดคงค้างสินเชื่อที่อยู่อาศัยในไตรมาส 2 ปี 2554 น่าจะมีประมาณ 1.96 ล้านล้านบาท ขยายตัว 8.4% เมื่อเทียบกับช่วงเดียวกันของปีก่อน โดยวงเงินที่ปล่อยใหม่ในไตรมาส 2 จะมีมูลค่าสูงกว่าไตรมาสแรก เนื่องจากมาตรการสินเชื่อที่อยู่อาศัยของรัฐบาลส่งผลให้ผู้บริโภคมีการเร่งโอนกรรมสิทธิ์เร็วขึ้น
ประกอบกับตลาดอสังหาริมทรัพย์มีอุปทานคงค้างเหลือขายสะสมอยู่ในตลาด ทำให้ผู้ประกอบการต้องเร่งทำแคมเปญกระตุ้นการตัดสินใจของผู้บริโภค เป็นปัจจัยหนุนต่อตลาดสินเชื่อที่อยู่อาศัยเช่นกัน
ทั้งนี้ ธนาคารอาคารสงเคราะห์ (ธอส.) ออกแคมเปญสินเชื่อบ้านดอกเบี้ย 0% นาน 2 ปี วงเงินกู้ไม่เกิน 3 ล้านบาท รวมถึงการยกเว้นค่าธรรมเนียมการจดจำนองและโอนกรรมสิทธิ์ที่อยู่อาศัย
สำหรับแนวโน้มสินเชื่อที่อยู่อาศัยในช่วงที่เหลือของปี 2554 นั้น ศูนย์วิจัยกสิกรไทยมองว่าสถาบันการเงินอาจจะเผชิญกับความท้าทายจากกำลังซื้อของผู้บริโภค ซึ่งถูกกระทบโดยราคาน้ำมัน เงินเฟ้อ และดอกเบี้ย ทำให้สถาบันการเงินจะยังคงต้องใช้กลยุทธ์อัตราดอกเบี้ยต่อไป